Romsko naselje Stalovica zapravo je slijepa ulica od kojih sedamdesetak kuća u Grubišnom Polju. Izrazito je mirna, pa utoliko i netipična, okućnice su uglavnom uređene i do svih vodi asfalt. Imaju struju, vodu i internet.

Djeca tamo nastavljaju školovanje i nakon osmoljetke, a roditelji se ne zadovoljavaju socijalnom naknadom, već traže poslove u poduzećima. Vrlo su društveno aktivni, vode Udrugu Roma Grubišnog Polja koja mijenja sjedište kako se mijenja njezin predsjednik, ali iz Stalovice ne odlazi.

Gotovo nema kuće iz koje ne izlazi barem jedan političar, a pokrivaju cijeli politički spektar, izuzev radikalne ljevice i radikalne desnice. Usprkos tome, tamo nema političkih svađa jer je svima u interesu dobrobit sela. Najveći problem koji je remetio seosku idilu bio je preuski odvodni kanal koji za većih kiša ne bi uspio upiti svu oborinu. A onda je dolazak mjesnog poštara promijenio sve, ima tome sada već i tri tjedna.

Crvena čestitka

- Vidim ja na ogradi crvena čestitka. Mislim si ja, tko se to mene sjetio. Otvorim, kad ono taj Bero. Piše on da mi želi sretan rođendan. Otvorim drugu kuvertu koje na moga muža Nenada. Njemu pak stigla članska iskaznica - primili ga u SDP. Kako sad to, i on i ja smo do sada bili u narančastima, triput sam za njih bila na kutijama, a nikad za crvene - priča nam šokirana Snježana Trajkovski, netom pristigla na svojem biciklu iz lokalnog Komunalca gdje radi kao čistačica.

Robert Fajt / HANZA MEDIA Snježana Trajkovski dobila je rođendansku čestitku od Davora Bernardića

Ubrzo je shvatila da ona i njezin suprug nisu jedine žrtve podmukle političke igre.

- Susjed Pavle Kalanjoš, koji se vodi u HDZ-u, na isti je način osvanuo u SDP-u, a tako i njegova žena - kaže Snježana. Dodaje da je uz čestitku bilo još jedno pismo na kojemu je pisalo koja imena treba zaokružiti na predstojećim izborima. Nije ona tada povezala da se radilo o kandidatima na unutarstranačkim izborima za predsjednika Županijskog odbora SDP-a Bjelovarsko-bilogorske županije te za Predsjedništvo.

Pavli Kalanjošu, inače i zamjeniku predsjednika Udruge Roma, dosta je politike i novinara te se zaželio anonimnosti. Priznaje da je o svemu obavijestio policiju da to raščisti i vrati mir u selo. Potvrđuju nam mještani da je policija obavila razgovore po kućama te usput zaplijenila sve nelegalne članske iskaznice SDP-a. Uslijedit će istraga kojom će utvrditi tko je počinitelj. Mještani raspolažu informacijama da je za sada utvrđen broj od 49 “prisilnih” SDP-ovaca.

Brisanje dugova

Zašto je završila u SDP-u zanima i Pavicu Kalanjoš, “koja je u HDZ-u oduvijek, a onda je samo odjednom doznala da je prešla u SDP, iako se iz HDZ-a nikad nije iščlanila”. Susjeda Jelena Bobić isto je postala SDP-ovka a da to nije željela, no ona nema ništa protiv ako će joj to, kaže, izbrisati dugove.

Robert Fajt / HANZA MEDIA Pavica Kalanjoš kaže da je oduvijek bila u HDZ-u, a onda je doznala da je prešla u SDP, iako se nikad nije ispisala iz HDZ-a

U kući Predraga Bogdanića, aktualnog predsjednika Udruge, četvero je novopečenih SDP-ovaca. On ne želi komentirati slučaj, sve dok policija ne obavi svoje, odnosno dok ne pronađe osobu koja je iskoristila njihove osobne podatke. Pokucali smo na vrata Vinka Horaka. On je bivši predsjednik Udruge Roma, predsjednik je jedne braniteljske udruge, donedavno je bio dopredsjednik lokalnog HNS-a, a onda ove godine prešao u SDP - dragovoljno, čak i osvanuo kao kandidat za županijsko Predsjedništvo te stranke na spornim izborima. S obzirom na sve te funkcije, onda i na baze podataka s osobnim podacima njegovih sumještana kojima je raspolagao, pomislili smo da bi mogao biti dobar sugovornik.

- Ja sam vodio HNS zajedno sa svojim prijateljem koji je otišao raditi u Njemačku jer su mu ovdje dali otkaz. Zajednički smo ušli u sve to, lijepo se družili, imali smo puno humanitarnih akcija, a onda nakon svega i razišli i tako je ta priča i stala. Povukao sam veliki broj ljudi u HNS, mahom Roma iz Udruge. Neki ljudi su mi predložili da uđem u SDP, pa sam ušao i opet povukao ljude iz HNS-a, možda 10 ili 12, ali sve dobrovoljno, nikoga prisilno - kaže nam Vinko, izdvajajući među “dragovoljcima” svoju suprugu Emilku i brata Dragu Kneževića.

Robert Fajt / HANZA MEDIA Vinko Horak bivši je predsjednik Udruge Roma i donedavni šef HNS-a, a sad je u SDP-u

Ja sam za Beru

Pitamo ga tko je bio njegov kandidat od dvoje njih koje se biralo za stranačkog predsjednika na županijskoj razini, probernardićev Tihomir Jaić ili aktualna dožupanica i pobunjenica protiv politike aktualnog stranačkog predsjednika, Bojana Hribljan, ali nam ne otkriva.

- Neka to bude moja tajna. Ja sam općenito za SDP, podržavam predsjednika Bernardića i podržavat ću svakoga tko bude gore. Nisam tip koji bi pravio probleme. Napišite da sam za Bernardića - zaključio je Vinko.

Krađa podataka

Inače, na toliko spominjanim izborima pobijedio je “Bernardićev” Tihomir Jaić sa 258 glasova, naspram 188, koliko je ostvarila Hribljan. Da je manevar s članskim iskaznicama i mini kampanjom u direktnoj korelaciji s unutarstranačkim izborima u SDP-u jasno je jer nikakvih drugih izbora tamo u posljednje vrijeme nije bilo. Situacija je tim zanimljivija, jer su SDP i HNS u Grubišnom Polju potpuno marginalne stranke, odnosno, nijedna nema svojeg predstavnika u Gradskom vijeću u kojemu većinu drži HDZ.

Od visokog izvora u SDP-u doznajemo da su novi članovi u stranačku bazu uneseni pod šifrom njihove predsjednice u Grubišnom Polju Ivane Husak, što znači da ih je unijela ona ili netko kome je ona ustupila podatke za unos. Usprkos pozivima i porukama u kojima smo napisali zašto je trebamo, predsjednica Husak nikad nam se nije javila. Njezin kolega iz gradskog HNS-a Dražen Čoić se javio, ali nam je kazao da ga ta tema uopće ne zanima.

- Oni stalno negdje prelaze, malo su u Seljacima, malo u HDZ-u, pa u HNS-u i SDP-u. To je za Grubišno Polje sasvim normalna stvar oko koje se ja ne želim zamarati - poručio nam je HNS-ovac Čoić.